Gautrein kort R4 miljard vir nuwe treine | Netwerk24
Gautrein kort R4 miljard vir nuwe treine
08 November 2018 07:50
Die Gautrein staan op Pretoria-stasie.
Die Bombela-maatskappy, wat die Gautrein bedryf, het R4 miljard nodig om meer treine te koop.
Die Ontwikkelingsbank van Suider-Afrika (OSA) het in 'n e-pos bevestig hy staan aan die hoof van die projek om die geld in te samel.
Die Gautrein se vloot moet met 50% vergroot word voordat daar met die beplande uitbreiding van die netwerk begin kan word.
'n Woordvoerder van die OSA het bevestig die Kanadese maatskappy Bombardier, CRRC van China en Egoli Rail, 'n plaaslike treinvervaardiger, het tenders ingedien.
Gautrein, wat aan die staat behoort, beplan om sy bestaande netwerk van 80 km met nóg 150 km uit te brei.
Hy wil ook 'n nuwe depot bou.
Die Gautrein is gebou in aanloop tot die 2010 Wêreldbeker-sokkertoernooi wat in Suid-Afrika gehou is.
Die netwerk verbind die middestad van Pretoria met dié van Johannesburg, asook Sandton en die O.R.Tambo-lughawe. Ná die uitbreiding sal treine tot sover as Soweto in die suide van Johannesburg loop.